Sumartími verður festur í sessi í Bandaríkjunum samþykki fulltrúadeild Bandaríkjaþings ákvörðun öldungadeildarinnar þess efnis. Stuðningsfólk breytinganna segir þetta draga úr skammdegisþunglyndi og glæpum.
Tvisvar á ári breyta Bandaríkjamenn klukkunni, færa hana afturábak eða áfram yfir á vetrar- eða sumartíma. Þessar árlegu tímastillingar heyra þó brátt sögunni til sé fulltrúadeild Bandaríkjaþings á sama máli og öldungadeildin. Þar á bæ var í gær samþykkt frumvarp um að festa sumartíma í sessi í öllu landinu allan ársins hring.
Bandaríkin spanna fjögur tímabelti og í 48 af 50 ríkjum er notast við sumar- og vetrartíma. Klukkan er þá færð fram um eina stund í mars en seinkað á ný í nóvember.
Hugmyndina um sumartíma í Bandaríkjunum má rekja til skrifa Benjamins Franklins árið 1784. Hann sagði að spara mætti háar fjárhæðir með því að laga vökutíma fólks betur að sólarljósinu og forðast þar með óþarfa lýsingu.
Marco Rubio, öldungardeildarþingmaður Repúblikana, sagði á þinginu í gær, ótal ástæður fyrir að skipta alfarið yfir í sumartímann. Það gæti dregið úr skammdegisþunglyndi og lækkað glæpatíðni. Þá sé það vilji yfirgnæfandi meirihluta Bandaríkjamanna. Það er reyndar nokkuð rétt hjá honum, sjö af hverjum tíu Bandaríkjamönnum segjast hlynntir breytingunni.
Samþykki fulltrúadeildin breytinguna þarf forsetinn, Joe Biden, að undirrita lögin til samþykktar. Breytingin gengi þó ekki í gegn fyrr en í nóvember á næsta ári. Það er gert til að ferðaþjónustufyrirtæki og önnur sem skipuleggja allar samgöngur fái aðlögunartíma.

Öldungadeild Bandaríkjaþings samþykkti í gær að festa sumartíma í landinu í sessi. Það sé meðal annars gert til að draga úr skammdegisþunglyndi og glæpum. 